Bétera viu un cap de setmana ple de pólvora i foc dedicat a Sant Antoni
21 de Gener de 2019

L'Ajuntament de Bétera, a través de la regidoria de Turisme, havia preparat enguany una celebració especial de Sant Antoni que ha resultat ser tot un èxit de participació, ja que durant tot el cap de setmana l'Albereda s'ha omplit de veïns i veïnes que han gaudit dels coets, el foc, la música i la gastronomia.

Este any per primera vegada Sant Antoni començava amb un dinar popular per al qual es van preparar 11 calderes d'arròs "amb fesols i naps", un plat típic d'esta de festivitat. En total es van repartir 2.200 racions que alguns van menjar a l'Albereda i altres es van dur a casa per a gaudir en família.

"El dinar va ser un èxit, feia goig veure a tants veïns en l'Albereda esperant per menjar este plat típic de l'hivern que hem volgut recuperar des de l'Ajuntament de Bétera. Una empresa de Montcada ha vingut a fer-les i la veritat que l'arròs estava bo", explicava Joano Baudes, regidor de Turisme.

A més durant el matí hi va haver espectacle familiar, música i una mascletà manual que va anar a càrrec dels Majorals i Obreres de 2019.

Ja de vesprada les penyes de coets de Bétera van prendre l'Albereda. Primer la penya Amics del Coet de Bétera, després Els Fogoners i per finalitzar Vol Lliure van llançar desenes de coets per a delit d'un públic amb ganes de pólvora.

Després de sopar va arribar el torn dels Majorals i Obreres. Primer van encendre la gran foguera i després va començar la seua tradicional "gran prova dels coets". "Xiulets, torxes, canvis, descàrregues de bateria, aquest any hem volgut preparar alguna cosa nova amb una estela final. En total quasi 300 quilos de pólvora per gaudir amb el públic que ha vingut a veure'ns", explicava el president dels Majorals, Rafa Moreno.

La nit acabava amb música en directe en una carpa amb calefacció instal·lada a l'Albereda per a l'ocasió. L'orquestra Àgora no va defraudar als veïns i veïnes de totes les edats que es van quedar a ballar i a gaudir de la nit.

Ja al matí l'Albereda de Bétera despertava neta perquè els animals desfilaren per ser beneïts en un acte organitzat per la germandat de la Dolorosa de Bétera.